દેશના પ્રથમ જયોર્તીલીંગ સોમનાથ મહાદેવ મંદીરે દેશ વિદેશના લાખો શિવભકતો આસ્થા સાથે મહાદેવને શીશ ઝુકાવવા આસ્થા સાથે આવે છે. પરંતુ હાલ છેલ્લા ચાર દિવસથી સોમનાથ મંદીરની સમીપે આવેલ શોપીંગ સેન્ટર કે જયાં યાત્રીકો નાની-મોટી ખરીદી અને ચા-નાસ્તો કરવા જાય છે ત્યાં એકાદ ફુટ જેટલુ ગટરના ગંદા પાણીનું તળાવ જોઇ યાત્રીકો કચવાટ અનુભવી રહયા છે. શોપીગ સેન્ટરમાં ગટરના ગંદા પાણીના તળાવને પગલે નિર્માણ થયેલ નર્કાગાર જેવી સ્થીતી અંગે ત્યાંના વેપારી નારણભાઇ વાસણએ જણાવેલ કે, આ ગંદા પાણીના નિકાલ બાબતે નગરપાલીકાને રજૂઆત કરીએ તો તેઓ સોમનાથ ટ્રસ્ટની જવાબદારી હોવાનુ જણાવે છે. જયારે સોમનાથ ટ્રસ્ટના અઘિકારીઓ નગરપાલીકાની જવાબદારી હોવાનું જણાવી રહયા છે. ત્યારે હાલ તો આ સમસ્યાના ઉકેલ માટે અમારે કોની પાસે જવું તે સવાલ સર્જાયો છે. શોપીંગ સેન્ટરમાં ખાણી-પીણી, શંખ સહિતની ચીજવસ્તુઓની વેંચાણ કરતી ૧૨૨ થી વઘુ દુકાનો આવેલી છે. છેલ્લા ચાર દીવસથી પ્રભાસપાટણ ગામની ગટરના ગંદા પાણી શોપીંગ સેન્ટરમાં ભરાયેલા હોવાથી અમો વેપાર-ઘંઘા વગરના બેરોજગાર બની ગયા છે.